ইস্কান্দার বে মসজিদ

ইস্কান্দার বে মসজিদ (গ্রিক: Τζαμί του Ισκεντέρ Μπέη, তুর্কি: İskender Bey Camii থেকে আগত) হলো উত্তর গ্রিসের মধ্য মেসিডোনিয়া অঞ্চলের জিয়ানিতসা শহরে অবস্থিত একটি প্রাক্তন মসজিদ। ১৬শ শতাব্দীর শুরুর দিকে উসমানীয় আমলে ইস্কান্দার বে এভরেনোসোগ্লু এটি নির্মাণ করেন এবং তার নামানুসারেই এর নামকরণ করা হয়। তিনি ছিলেন জিয়ানিতসা শহরের প্রতিষ্ঠাতা গাজী এভরেনোসের নাতি। ১৯১০-এর দশকে মসজিদটি পরিত্যক্ত হয় এবং বর্তমানে এটি আংশিক ধ্বংসাবস্থায় রয়েছে, যার সংস্কার প্রয়োজন। এটি জনসাধারণের জন্য উন্মুক্ত নয়। জিয়ানিতসায় টিকে থাকা তিনটি উসমানীয় মসজিদের মধ্যে এটি অন্যতম। ইতিহাস মসজিদটি সম্ভবত ১৪৮১ থেকে ১৫১২ সালের মধ্যে নির্মিত হয়েছিল এবং গাজী এভরেনোসের নাতি ইস্কান্দার বে এভরেনোসোগ্লু এর অর্থায়ন করেছিলেন। একে বুয়ুক মসজিদ (যার অর্থ বড়) নামেও ডাকা হতো। ধারণা করা হয় যে, ইস্কান্দার বে তার দাদার তৈরি একটি পুরনো মসজিদ সংস্কার করেছিলেন। তুর্কি পরিব্রাজক এভলিয়া চেলেবি ১৭শ শতাব্দীতে জিয়ানিতসা সফরের সময় এটিকে শহরের "সবচেয়ে উন্নত, সুসজ্জিত এবং সুন্দর" ভবন হিসেবে বর্ণনা করেছিলেন। ১৯১১-১২ সালের প্রথম বলকান যুদ্ধ-এর সময় বোমাবর্ষণে এটি মারাত্মকভাবে ক্ষতিগ্রস্ত হয়। ১৯১২ সালে জিয়ানিতসা এবং মেসিডোনিয়া অঞ্চল গ্রিস রাজ্যের অন্তর্ভুক্ত হওয়ার পর, ন্যাশনাল ব্যাংক এটি ব্যক্তিগত মালিকানায় বিক্রি করে দেয়। ১৯৫০ সাল পর্যন্ত এটি গুদাম হিসেবে এবং পরবর্তীতে তুলা কারখানা হিসেবে ব্যবহৃত হয়। ১৯৭৪ এবং ২০০০ সালে মসজিদটিকে সাংস্কৃতিক স্মৃতিস্তম্ভ হিসেবে ঘোষণা করা হয়। ২০২১ সালের শেষভাগ থেকে গ্রিক সংস্কৃতি মন্ত্রণালয় জমিটি অধিগ্রহণের প্রক্রিয়া শুরু করেছে। স্থাপত্য মসজিদটি শহরের বাজারের মাঝখানে নির্মিত হয়েছিল। এভলিয়া চেলেবি এটিকে সিসা-আবৃত গম্বুজ বিশিষ্ট একটি মসজিদ হিসেবে বর্ণনা করেন। বাইজেন্টাইন স্থাপত্যের বৈশিষ্ট্যপূর্ণ সিরামিক ছাদের টাইলস গ্রিসের অনেক উসমানীয় স্মৃতিস্তম্ভে ব্যবহৃত হয়েছিল, যার মধ্যে ইস্কান্দার বে মসজিদ অন্যতম। মসজিদটি 'আইওয়ান' শৈলীতে নির্মিত, যার বৈশিষ্ট্য হলো একটি কেন্দ্রীয় হল এবং প্রার্থনা কক্ষ। ইস্কান্দার বে মসজিদ হলো গ্রিসের এই শৈলীর দুটি মসজিদের একটি, অন্যটি হলো থেসালোনিকির আলাকা ইমারেত মসজিদ। এই মসজিদের পার্শ্ববর্তী কক্ষগুলো দুটি বড় আধা-গম্বুজ দ্বারা আবৃত যা কেন্দ্রীয় গম্বুজের সাথে যুক্ত হয়ে একটি লম্বাটে স্থান তৈরি করে। এটি উসমানীয় স্থাপত্যের একটি অনন্য বৈশিষ্ট্য যা অন্য কোথাও দেখা যায় না। এটিতে পাঁচ-খোপের একটি বারান্দা রয়েছে। এর কেন্দ্রীয় গম্বুজটির ব্যাস ছিল ১৪ মিটার। সাম্প্রতিক বছরগুলোতে বিভিন্ন কাজের ব্যবহারের ফলে এর অভ্যন্তরীণ এবং বাহ্যিক উভয় কাঠামোর ব্যাপক পরিবর্তন হয়েছে এবং কেন্দ্রীয় গম্বুজটি ধসে পড়েছে। এর মিনারটির এখন কেবল ভিত্তি অবশিষ্ট আছে; ১৯৩০-এর দশকের নথিপত্র অনুযায়ী তখনও এটি টিকে ছিল। পুরনো পানির ঝরনা এবং গোরস্তানের কোনো চিহ্ন এখন আর অবশিষ্ট নেই। অধ্যাপক মাচিয়েল কিয়েল ইস্কান্দার বে মসজিদকে "একটি অত্যন্ত মৌলিক ভবন" হিসেবে বর্ণনা করেছেন যা উসমানীয় স্থাপত্যের বিশাল সাম্রাজ্যের আর কোথাও দেখা যায় না। গ্যালারি আরও দেখুন গ্রিসে ইসলাম গ্রিসের প্রাক্তন মসজিদের তালিকা উসমানীয় গ্রিস তথ্যসূত্র গ্রন্থপঞ্জি Ameen, Ahmed (২০১৭)। Islamic architecture in Greece: Mosques। আলেকজান্দ্রিয়া, মিশর: Center for Islamic Civilization studies, Bibliotheca Alexandrina। Skiadaresis, Georgios (২০১২)। The Ottoman monuments of Giannitsa। Ephorate of Antiquities of Pella। Stavridopoulos, Ioannis (২০১৫)। Μνημεία του άλλου: η διαχείριση της οθωμανικής πολιτιστική κληρονομιάς της Μακεδονίας από το 1912 έως σήμερα [Other People's Monuments: the Management of the Ottoman Cultural Heritage of Macedonia from 1912 to the present] (অভিসন্দর্ভ) (Greek ভাষায়)। আইওনিনা: আইওনিনা বিশ্ববিদ্যালয়।: উদ্ধৃতি শৈলী রক্ষণাবেক্ষণ: অচেনা ভাষা (লিঙ্ক) বহিঃসংযোগ উইকিমিডিয়া কমন্সে ইস্কান্দার বে মসজিদ সম্পর্কিত মিডিয়া দেখুন।